Diari Oficial de la Generalitat Valenciana


Sumari del DOGV 8104, del 11-08-2017 (2017/6697)

RESOLUCIÓ de 29 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 22/17-AIA Simat de la Valldigna.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8104

Data del DOGV
:   11-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6697


Data del document
:   29-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 29 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 22/17-AIA Simat de la Valldigna. [2017/6697]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 22/17-AIA Simat de la Valldigna.  
  
«Informe d'impacte ambiental  
Expedient: 022/5575-QWF.  
Títol: Millora de traçat en la carretera CV-600. Tram entre el PK 15+500 i el 16+100.  
Autoritat substantiva: Diputació de València.  
Localització: terme municipal de Simat de la Valldigna.  
En data 13 de febrer de 2017, l'Àrea de Carreteres de la Diputació de València remet al Servei d'Avaluació d'Impacte Ambiental la sol·licitud d'inici d'avaluació d'impacte ambiental simplificada del projecte «Millora de traçat en la carretera CV-600. Tram entre el PK 15+500 i el PK 16+100», en el terme municipal de Simat de la Valldigna (València).  
  
La dita sol·licitud s'acompanya d'un document ambiental el contingut del qual s'adequa a l'article 45 de la Llei 21/2013, de 9 de desembre, d'avaluació ambiental.  
  
Objecte  
Actualment la carretera CV-600 presenta una secció transversal insuficient, no té voreres d'emergència en tot el seu recorregut i amb una amplària de calçada en alguns trams que impedeix l'encreuament de dos vehicles pesats, resultant una infraestructura amb una deficient funcionalitat. Concretament, entre els PK 15+500 i 16+100, la carretera CV-600 discorre per un entorn accidentat que comporta un traçat en planta sinuós, amb radis de gir reduïts, la qual cosa unida a una secció transversal insuficient genera dos punts crítics: un en l'obra de fàbrica sobre el barranc del Xup (també anomenat de la Palomara), sobre el PK 15+570, i un altre en el PK 15+900, en trobar-se una corba doble a dreta i esquerra. En aquests punts es generen, amb una certa freqüència, problemes de seguretat viària, sobretot per invasió de vehicles pesats del marge exterior de la calçada, la qual cosa ha provocat la prohibició de pas d'aquest tipus de vehicles.  
Dins del programa d'inversions 2009-2013, l'Àrea de Carreteres de la Diputació de València, va redactar els projectes bàsics i de construcció per al «condicionament de traçat i reforç de ferm de la carretera CV-600. Tram Barxeta-Simat de la Valldigna (AC-530)» amb dates octubre 2011 i setembre de 2012, respectivament, en els quals es preveia el condicionament de la mencionada carretera entre les poblacions de Barxeta i Simat de Valldigna, amb una longitud total de 10,50 km. A causa de les restriccions pressupostàries, la Diputació de València ha decidit posposar l'execució completa de les obres projectades. No obstant això, les característiques concretes entre els PK 15+500 i 16+100 de la carretera CV-600 mencionades en l'epígraf anterior han portat a desglossar en un projecte de construcció independent les obres projectades entre aquests punts quilomètrics per a la seua execució immediata.  
  
El traçat a condicionar s'adequarà per a una velocitat de projecte de 40 km/h. S'han estudiat dues alternatives. Ambdues alternatives suposen l'encreuament del barranc del Xup pel mateix punt, diferent de l'actual encreuament del llit. Es diferencien principalment en el tram final, de manera que l'alternativa 1 s'ajusta més al traçat actual i l'alternativa 2 se separa per a eliminar la successió de corbes enllaçades existents.  
L'alternativa 1 aprofita el 46,40 % del total de longitud de la plataforma actual a condicionar, s'estima que seria necessària l'ocupació d'una superfície de 5.780 m² de terrenys contigus a l'actual carretera per a l'emplaçament de la nova plataforma, resultant una alçària màxima de talús de 7,00 m en el cas de talussos de desmunt i de 10,00 m en cas de talussos de terraplé. Respecte de l'alternativa 2, s'aprofita el 42,60 % del total de longitud de la plataforma actual a condicionar, s'estima que seria necessària l'ocupació d'una superfície de 5.395 m² de terrenys contigus a l'actual carretera per a l'emplaçament de la nova plataforma, resultant una alçària màxima de talús de 5,50 m en el cas de talussos de desmunt i de 10,00 m en cas de talussos de terraplé.  
  
Es tria l'alternativa 2 per a desenvolupar, perquè és la que millor compleix els objectius de funcionalitat i seguretat.  
  
  
Marc normatiu  
L'avaluació d'impacte ambiental de projectes queda regulada en la Llei 2/1989, de 3 de març de 1989, d'impacte ambiental de la Generalitat Valenciana, els reglaments que la despleguen (Decret 162/1990 i Decret 32/2006, que modifica l'anterior) i la Llei 21/2013, de 9 de desembre, d'avaluació ambiental (d'ara en avant LAA).  
La legislació ambiental tipifica en els seus annexos els projectes que han de ser sotmesos a avaluació d'impacte ambiental. El projecte que és objecte d'aquesta avaluació ambiental no està inclòs en els annexos de la legislació autonòmica per no ser un traçat de nova planta i no ser preceptiva la informació al públic (art. 34.5 del Reial decret 1812/1994, de 2 de setembre, pel qual s'aprova el reglament general de carreteres). Així mateix, el projecte no està inclòs en els annexos de la legislació estatal, per no ser un traçat de nova planta i tractar-se d'un realineament i/o eixamplament d'una carretera existent que no supera els 10 km de longitud contínua.  
D'altra banda, la LAA estableix en l'article 7.2 apartat c, que qualsevol modificació de les característiques de projectes que figuren en els annexos I o II, ja autoritzats, executats o en procés d'execució, que puga tindre efectes adversos significatius sobre el medi ambient, és a dir, quan supose:  
1. Un increment significatiu de les emissions a l'atmosfera.  
2. Un increment significatiu dels abocaments a llits públics o al litoral.  
3. Increment significatiu de la generació de residus.  
4. Un increment significatiu en la utilització de recursos naturals.  
  
5. Una afecció a espais protegits Xarxa Natura 2000.  
6. Una afecció significativa al patrimoni cultural.  
Hauran de sotmetre's a avaluació d'impacte ambiental simplificada. Atés que l'actuació suposa l'encreuament d'un llit per un nou punt i es troba tota ella dins de sòl forestal segons el PATFOR, es considera que l'actuació queda englobada en l'epígraf anterior i és un supòsit sotmés a avaluació d'impacte ambiental simplificada.  
En conseqüència i d'acord amb la LAA, l'òrgan ambiental determinarà, d'acord amb els criteris de l'annex III, i amb les consultes a les administracions afectades, si els aspectes ambientals estan prou considerats i integrats amb la formulació d'un informe d'impacte ambiental o resulta necessari complementar l'avaluació d'impacte ambiental mitjançant la tramitació del procediment d'avaluació d'impacte ambiental ordinària que conclou amb la formulació de la declaració d'impacte ambiental.  
  
Tramitació  
S'han identificat com a administracions públiques afectades el Servei Territorial de Forestals i Servei de Vida Silvestre de la conselleria amb competències en medi ambient, la Direcció General de Cultura i Patrimoni i l'Ajuntament de Simat de la Valldigna.  
Informe del Servei Territorial de Forestals:  
Es disposa de l'autorització a la Diputació de València per a realitzar desbrossaments i tales en sòl forestal.  
«Aquests treballs hauran d'adequar-se als condicionats següents:  
1. En la zona que afecta la forest consorciada núm. 3028, tots els productes vegetals són propietat de l'Ajuntament, per la qual cosa haurà d'obtindre la seua autorització per a la tala i extracció prèviament a l'inici dels treballs i reenviar-la a aquesta direcció territorial. (?).  
7. Els límits de les actuacions seran senyalitzats convenientment, a fi que durant el transcurs de les obres no es deteriore ni ocupe més superfície de la que siga estrictament necessària. En aquest sentit, l'òrgan forestal adoptarà i exigirà, si és el cas, les mesures particulars i complementàries que crega oportunes per a poder realitzar un adequat seguiment de les obres.(?).  
9. (?) per a disminuir l'aparició de plagues d'insectes perforadors, la fusta procedent de tales o tractaments silvícoles, efectuats durant l'últim quadrimestre de l'any, s'escorçarà, estellarà o extraurà de la forest abans del 15 de març.  
10. Per a la fusta talada, en tota la Comunitat, en qualsevol altra època de l'any, aquesta data serà la més tardana entre el final del mes de març i la resultant de sumar dos mesos a la data de la tala. El mateix calendari regirà per a l'eliminació de les restes generades per aquestes operacions.  
11. Els treballs hauran de ser supervisats pel cap comarcal forestal de (?) o agent ambiental que aquest designe, que haurà de seguir les seues instruccions de forma rigorosa.  
12. Caldrà ajustar-se al que disposa el Decret 7/2004, de 23 de gener, de la Conselleria de Medi Ambient pel qual s'aprova el plec general de normes de seguretat en prevenció d'incendis forestals que s'han d'observar en l'execució i treballs que es realitzen en terrenys forestals o els seus voltants.  
13. Amb caràcter general, en els dies i zones per als que el nivell de preemergència davant del risc d'incendis forestals, que arreplega el Pla especial enfront del risc d'incendis forestals de la Comunitat Valenciana, establisca el nivell 3 de perillositat d'incendis, se suspendran tots els treballs o activitats que poden comportar greu risc d'incendi i els és aplicable el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants. (?).  
  
Informe de la Direcció General de Cultura i Patrimoni:  
«Des de la consideració del patrimoni arqueològic, els serveis tècnics d'aquesta direcció general informen que no s'ha detectat afecció, no obstant això, la memòria considera necessària la realització del seguiment arqueològic de les obres de construcció de la totalitat de les actuacions. (?). En cas d'aparició de restes arqueològiques durant l'execució del seguiment arqueològic s'hauran de realitzar les actuacions arqueològiques pertinents. D'altra banda, en cas de documentar-se jaciment arqueològic i haver de realitzar una intervenció arqueològica exhaustiva, s'haurà de preveure, com a mesura compensatòria, l'obligació inexcusable de publicar els resultats obtinguts. L'abast del dit treball dependrà de l'extensió i importància de les restes documentades. (?).  
  
Des de la consideració del patrimoni arquitectònic (?) es conclou que l'actuació (?) no afectarà cap element relacionat amb el patrimoni cultural. Així mateix, l'àmbit del projecte tampoc es troba inclòs en l'entorn de protecció de cap bé amb valors patrimonials reconeguts.  
  
Des de la consideració del patrimoni etnològic, els serveis tècnics d'aquesta direcció general informen el següent (?) el projecte preveu el jalonament de l'accés als elements etnològics no afectats directament encara que pròxims a l'obra com a mesura preventiva, ja que, a pesar de no veure's afectada per les obres, la seua proximitat a aquestes fa convenient senyalitzar-les en el temps que duren aquestes. En concret (?) corral-ermita de la Palomara. (?).  
Per això, vist el precepte indicat i de conformitat amb l'informe dels serveis tècnics s'emet un informe favorable als efectes patrimonials previstos en l'art. 11 de la Llei 4/1998, d'11 de juny, del patrimoni cultural valencià (?) sempre que es complisquen les mesures correctores referides en el present informe patrimonial». (?).  
  
Informe de l'Ajuntament de Simat de la Valldigna:  
«D'acord amb l'informe signat per (?) director territorial de la Conselleria de Medi Ambient, Aigua, Urbanisme i Habitatge (?) no hi hauria cap impediment a autoritzar la Diputació de València, Secció de Carreteres, a realitzar les tales i extraccions de fusta per al condicionament de la carretera CV-600 en el tram Barxeta-Simat de la Valldigna, sempre que es complisquen tots els condicionants que se citen a la dita autorització».  
Informe del Servei de Vida Silvestre.  
«L'actuació prevista no afecta cap espai natural de la Xarxa Natura 2000; d'altra banda, d'acord amb el Banc de Dades de Biodiversitat, en la quadrícula de 1x1 km (30SYJ2924) que conté els enclavaments d'actuació, no apareixen localitzacions d'espècies prioritàries que puguen veure's afectades. Per tant, d'acord amb el que estableix l'article 45.4 de la Llei 42/2007, de 13 de desembre, del patrimoni natural i la biodiversitat i el que preveu l'article 14 quinquies, apartats 1 i 2 de la Llei 11/1994, de 27 de desembre, d'espais naturals protegits de la Comunitat Valenciana aquest servei considera que el projecte no tindrà efectes apreciables sobre la Xarxa Natura 2000».  
  
  
Anàlisi del projecte per a determinar la necessitat de sotmetre o no a avaluació d'impacte ambiental ordinària.  
L'anàlisi es realitza tenint en compte els criteris de l'annex III de la LAA.  
Característiques del projecte.  
La grandària del projecte és reduïda, perquè la longitud de l'actuació són 600 m. Es tracta d'una realineació de l'eix de la calçada, la secció transversal del qual estarà formada per calçada única de doble sentit de circulació de 6,00 m, de voreres d'emergència laterals de 0,50 m i berma de 0,50 m en els marges exteriors en terraplé, mentre que en zones de desmunt s'executarà annexa a la vorera d'emergència una cuneta formigonada xafable de seguretat d'1,20 m.   
Es projecta la construcció d'una secció de ferm d'acord amb la vigent norma de seccions de ferm de la Comunitat Valenciana en els trams de nou traçat, mentre que les calçades actuals es tornaran a pavimentar, reforçant-se el paviment existent.  
  
Un dels punts importants en la millora del traçat del tram preparat, és l'encreuament amb el barranc del Xup, s'ha previst l'abandó de l'obra de fàbrica existent (inclús la seua demolició) i la seua substitució per una nova obra de fàbrica que s'ubicarà aproximadament 55,00 m aigües avall del pont existent. La solució adoptada és un terraplé de 10,00 m d'amplària en coronació i alçària variable amb talussos 3H:2V. Per a la construcció del terraplé s'empraran principalment els materials excedents dels desmunts realitzats en la resta del traçat, per la qual cosa no s'espera un consum important de recursos naturals ni la generació d'un gran volum de residus, atesa l'escassa envergadura del projecte. Per a permetre el pas del llit del barranc s'ha projectat un tub arc voltat.  
Així mateix es preveu l'execució de xicotetes obres de drenatge compostes per canonades de formigó armat de diàmetre comprés entre 600 i 800 mm, per a permetre la continuïtat dels llits menors interceptats per la nova traça de la carretera, així com per a servir de desaigüe de les cunetes longitudinals.  
Ubicació dels projectes.  
El projecte s'ubica en un entorn forestal, segons la cartografia del PATFOR. La zona objecte d'actuació confronta amb la forest d'utilitat pública denominada La Forest.  
Actualment el traçat de la CV-600, en el tram des del PK 16+085 aproximadament, coincideix amb la via pecuària «Vereda del Camí de Xàtiva».  
Consultat el banc de dades de la biodiversitat, en la quadrícula UTM1X1: 30SYJ2924, 30SYJ2925 apareix Aquila fasciata (Àguila cuabarrada). És per això que es realitza consulta al Servei de Vida Silvestre.  
La carretera discorre per unitats calcàries fortament carstificades pel que podran descobrir-se coves o produir-se caigudes.  
Característiques del potencial impacte.  
Es descriuen a continuació les principals mesures previstes en el document ambiental.  
Es realitzarà l'abalisament previ a l'inici del moviment de terres per a evitar o minimitzar el dany a l'àrea d'ocupació. Aquesta zona fitada comprendrà la zona ocupada pel tram a actuar, les superfícies auxiliars per a arreplegues, casetes d'obra, tallers, magatzems, aparcaments, arreplegues de terres, els préstecs i els abocadors. S'ha definit la parcel·la 330 del polígon 15, junt amb el nucli urbà de Simat de la Valldigna, per a la localització d'instal·lacions auxiliars. Atesa la distància entre les obres i la parcel·la proposada, es requereix que el transport de material i maquinària es duga a terme per la carretera actual.  
Per a evitar la contaminació atmosfèrica i acústica, durant la fase de construcció es realitzaran regs freqüents; tots els camions que transporten materials pulverulents hauran d'anar coberts amb lones; els camions i vehicles utilitzats per al transport de materials hauran de tindre els protectors per a pols sobre les rodes per a evitar el seu llançament a causa del rodament del vehicle; la maquinària a utilitzar haurà de complir allò que s'ha exigit per la legislació vigent referent a contaminació acústica.  
  
Està prevista la reutilització en la mateixa obra de la terra d'excavació per a farciments i terraplens. Durant les obres es generarà un volum estimat d'excavació d'uns 5.000 m³ dels quals una part seran destinats a farciment i una altra es transportarà a un abocador legalitzat, en funció de la qualitat dels materials excavats i de les necessitats dels farciments.  
  
No obstant això, es preveu que els materials de farciment (terraplens i pedraplens) que siguen necessaris per a l'execució del projecte i que no procedisquen de les excavacions pròpies del moviment de terres a efectuar, s'obtindran de pedreres existents i legalment autoritzades. En el cas que s'utilitzen terrenys pròxims com a zones de préstecs, pedreres o abocadors, s'exigirà de l'empresa adjudicatària de les obres l'obtenció dels preceptius permisos legals (incloent-hi, si és el cas, la declaració d'impacte ambiental favorable).  
El document estableix que en els desmunts amb desnivell superior a 6 m s'introduiran bermes d'1 m d'amplària cada 3 m d'alçària. No obstant això, no s'aplica la dita mesura, atés que s'indica que la màxima altura de desmunt és 5,5 m.  
S'executaran cunetes de guarda com a mesura addicional necessària per al control i defensa de l'erosió.  
Respecte de la gestió de les aigües residuals de les oficines i procedents de neteja i manteniment s'estableix «la seua posterior depuració en obra o transport a zona de tractament, habilitant, si és necessari, zones per al seu emmagatzematge temporal». A continuació estableix que «hauran d'instal·lar-se fosses sèptiques desmuntables o sistemes de depuració biològica». Es considera que el més adequat ambientalment és el tractament in situ mitjançant depuració d'aigües en el lloc de les obres.  
Està prevista la reutilització del sòl fèrtil, per a això s'ha proposat un pla de recuperació i trasllat.  
Respecte de la parcel·la per a la localització d'instal·lacions, una vegada finalitzada la fase d'execució, el contractista procedirà a la retirada i depòsit en zona autoritzada de tots els elements no existents en la situació original, i procedirà a l'execució de les tècniques de preparació del terreny que permeten la restitució de la situació original (subpaviment i aportació vegetal).  
En l'encreuament del barranc del Xup, es considera necessari concretar mesures de protecció d'aquest durant l'execució de les obres. En aquest sentit s'haurà d'ubicar barreres de sediments que eviten l'abocament de partícules sòlides.  
Per a la protecció de la forest d'utilitat pública, s'han arreplegat les condicions establides en l'autorització de desbrossaments i tales en sòl forestal. Caldrà ajustar-se al que disposa el Decret 7/2004, de 23 de gener, de la Conselleria d'Infraestructures, Territori i Medi Ambient pel qual s'aprova el plec general de normes de seguretat en prevenció d'incendis forestals que s'han d'observar en l'execució i treballs que es realitzen en terrenys forestals o en els seus voltants. Amb caràcter general, en els dies i zones per als quals el nivell de preemergència davant del risc d'incendis forestals establisca el nivell 3 de perillositat d'incendis, se suspendran tots els treballs o activitats que poden comportar greu risc d'incendi i els és aplicable el plec general de normes de seguretat en prevenció d'incendis forestals.  
Les mesures d'integració paisatgística se centren, d'una banda, en la demolició del ferm, incloent-hi la demolició de l'obra de fàbrica existent, extensió de terra vegetal i plantacions arbustives en la calçada actual que queda en desús i, d'altra banda, en la protecció i manteniment dels talussos en la zona de terraplé.  
En les zones corresponents a la calçada actual de la carretera que quedarà en desús, per a la seua integració es considera imprescindible la plantació d'exemplars de vegetació climatòfila mediterrània adaptada a la poca presència d'humitat, característica en l'entorn de la carretera. Les espècies arbustives seleccionades per a aquest tipus de plantacions són el coscoll (Quercus coccifera), el llentiscle (Pistacia lentiscus) i el ginebre roig (Juniperus oxycedrus) amb una densitat de plantació, en conjunt, d'1 pl./10 m².  
D'altra banda, es considera necessari procedir a la realització d'una hidrosembra dels talussos previstos en l'execució del projecte durant els mesos de tardor (setembre-octubre). Si per motius de programació de l'obra no és possible realitzar aquests treballs en aquestes dates, s'hauran d'executar durant els mesos de març-abril. Les espècies seleccionades, amb el seu percentatge, són: Lolium perenne (20 %); Lolium multiflorum (10 %); Festuca rubra (20 %); Agrostis tenuis (10 %); Dactylis glomerata (20 %); Trifolium pradenc (10 %) i Trifolium repens (10 %).  
  
Per a assegurar l'arrelament de la vegetació en els talussos previstos, es considera necessària la realització d'una sèrie de plantacions d'espècies arbustives complementàries als treballs d'hidrosembra. Les espècies seleccionades per a aquest tipus de plantacions són el tomaní (Lavandula dentata), l'estepa blanca (Cistus albidus) i el romer (Rosmarinus officinalis) amb una densitat de plantació, en conjunt, d'1 pl./m².  
Es considera més adequat en els talussos l'ús de les mateixes espècies arbustives proposades per a la restauració del ferm demolit, pel seu millor arrelament i més fàcil obtenció en vivers. Altres recomanacions que es realitzen són Rhamnus alaternus (aladern) i Rhamnus lycioides (arç negre).  
Així doncs, es recomanen per a la restauració del tram de carretera en desús i per a l'estabilització de talussos les mateixes espècies, és a dir: Quercus coccifera (coscoll); Pistacia lentiscus (llentiscle); Juniperus oxycedrus (ginebre roig); Rhamnus alaternus (aladierno) i Rhamnus lycioides (arç negre).  
No es preveu afecció a la via pecuària Vereda del Camí de Xàtiva, atés que únicament se solapa amb l'actuació en uns 15 m.  
Les mesures protectores del patrimoni cultural són les reflectides en la mencionada memòria d'impacte patrimonial, per al tram objecte del present projecte, entre els PK 15+500 i 16+100 de la carretera CV-600. En concret el projecte contempla el jalonament de l'accés a l'ermita de la Palomara, pròxima a l'obra, encara que no està prevista la seua afecció directa.  
Respecte de la vigilància ambiental, el programa de vigilància ambiental (PVA) es dividirà en dues fases, de diferent duració i abast:  
- Primera fase: es correspondrà amb la fase de construcció de les obres, amb una duració prevista de sis mesos i s'estendrà fins a la data de recepció de les obres. Durant aquesta fase serà responsabilitat del contractista l'aplicació del programa. Les funcions del director ambiental consistiran a comprovar amb una periodicitat setmanal, com a mínim, la correcta aplicació de les mesures previstes en l'estudi d'impacte ambiental, i el compliment dels condicionants de la declaració d'impacte ambiental, i es realitzaran informes pertinents sobre els treballs duts a terme.  
- Segona fase: s'estendrà des de la data de l'acta de recepció, comprenent un període de dotze mesos, la qual cosa coincidirà amb el primer any de servei de la infraestructura. En aquesta fase, l'aplicació del programa serà competència de l'entitat encarregada de la gestió i manteniment de la infraestructura. Les labors de comprovació s'estendran al període de garantia de les obres, amb una periodicitat bimensual com a mínim.  
  
Conclusió  
Considerant la magnitud dels impactes previsibles, les característiques i destinació dels terrenys afectats i les mesures preventives i correctores plantejades, s'estima que el projecte no generarà efectes significatius sobre el medi ambient i per tant no cal tramitar un procediment d'avaluació d'impacte ambiental ordinària, sempre que es complisquen les condicions detallades en el punt segon d'aquesta resolució, sense perjuí del compliment de la normativa i la legislació ambiental i sectorial aplicable.  
  
Consideracions jurídiques.  
1. El projecte examinat constitueix un dels supòsits fàctics en què resulta preceptiva l'avaluació d'impacte ambiental simplificada, prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.2 de la Llei 21/2013, de 9 de desembre, d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013, de 9 de desembre, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
  
Informe d'impacte ambiental  
  
Primer  
El projecte de «Millora de traçat en la carretera CV-600. Tram entre el PK 15+500 i el 16+100» no té efectes significatius sobre el medi ambient, d'acord amb el que estableix l'article 46 i 47 i els criteris establits en l'annex III de la Llei 21/2013, de 9 de desembre, d'avaluació ambiental, sempre que s'ajuste a la documentació presentada i als condicionants del punt segon d'aquesta resolució. Tot això sense perjuí de l'obtenció de les autoritzacions i informes i realització d'estudis que corresponguen d'acord amb la legislació i normativa sectorial, i del compliment d'aquesta.  
  
Segon  
El projecte incorporarà els condicionants següents:  
- Vista la distància entre les obres i la parcel·la proposada, es requereix que el transport de material i maquinària es duga a terme per la carretera actual.  
- Es considera que el més adequat ambientalment és el tractament in situ mitjançant depuració d'aigües en el lloc de les obres.  
- Es considera necessari concretar mesures de protecció en el barranc del Xup durant l'execució de les obres, com barreres de sediments que eviten l'abocament de partícules sòlides.  
- Es recomanen per a la restauració del tram de carretera en desús i per a l'estabilització de talussos les mateixes espècies, és a dir: Quercus coccifera (coscoll); Pistacia lentiscus (llentiscle); Juniperus oxycedrus (ginebre roig); Rhamnus alaternus (aladern) i Rhamnus lycioides (arç negre).  
- En el cas que es descobrisquen noves coves o cavitats, haurà de comunicar-se immediatament a l'òrgan ambiental.  
- La Diputació de València comunicarà al Servei d'Avaluació d'Impacte Ambiental l'inici i final de les obres, així com l'inici de la fase d'explotació.  
- El PVA i un llistat de comprovació de les mesures previstes en el PVA es faran públics en la seu electrònica de l'òrgan substantiu.  
  
Tercer  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Comunitat Valenciana, ha d'entendre's que això no eximeix el promotor de l'obtenció de les autoritzacions que resulten legalment exigibles així com del compliment de tots els preceptes legals que siguen aplicables.  
  
  
Quart  
D'acord amb el que disposa l'article 47.4 de la Llei 21/2013, de 9 de desembre, d'avaluació ambiental, el present informe d'impacte ambiental perdrà la seua vigència i cessarà en la producció dels efectes que li són propis si una vegada publicat en el Diari Oficial de la Generalitat Valenciana no s'ha procedit a l'autorització del projecte en el termini màxim de quatre anys des de la publicació.  
  
Cinqué  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, el present informe d'impacte ambiental no serà objecte de cap recurs sense perjuí dels que, si és el cas, pertoquen en via administrativa o judicial davant de l'acte, si és el cas, d'autorització del projecte.  
  
València, 22 de maig de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 29 de juny de 2017.- El director general de Medi Natural i d'Avaluació Ambiental: Antoni Marzo i Pastor.